Sigurd Agersnap (SF), 2025-02-05:
Tak for ordet, formand.
Statsministeren sagde i nytårstalen, og jeg citerer: De kommende år vil byde på svære beslutninger og prioriteringer.
Det kan ikke være anderledes.
Hvad er så de svære prioriteringer, som regeringen vil foretage?
En af dem står vi med i dag, en klokkeklar prioritering af landets allerrigeste mennesker og allerrigeste familier.
Med lovforslaget her bruger man 1,5 mia. kr. årligt på skattelettelser til virksomhedsarvinger.
900 mio. kr. går alene til den rigeste procent – kun den rigeste procent.
Med kirurgisk præcision giver man en skattelettelse til landets allerrigeste mennesker.
Ikke en krone går til bare den næstrigeste procent eller den tredjerigeste procent – 900 mio. kr. kun til den rigeste procent.
Og det er i en tid, hvor man snart ikke kan slå op i en avis uden at skulle læse et interview med en fra regeringsledelsen om, hvor hård en tid vi kommer til at gå ind i, hvor mange opgaver der skal finansieres, og hvor meget mådehold vi skal vise med pengene.
Statsministeren har ikke villet afvise en krigsskat.
Udenrigsministeren mener, at man må spare i det offentlige.
Det er svære tider; der må prioriteres.
Måske var det på tide, at regeringen prioriterede at droppe de her helt skæve skattelettelser først.
For os er den prioritering ikke svær.
Altså, når vi skal vælge mellem at give skattelettelser til den rigeste procent eller have råd til stadig at investere i vores velfærd – investere i flere timer med to lærere i folkeskolen, investere i vores daginstitutioner eller investere i vores forsvar – så prioriterer vi det sidste.
Men sådan er politik – vi ser forskelligt på det.
Og oven i de topskattelettelser, der allerede ligger, og som vil blive gennemført ved årsskiftet 2026, bruger man nu her yderligere 1,5 mia. kr. årligt, en stor del af det fra råderummet.
Det her er en regering, der viser, at den er regering for dem, der har mest i forvejen – de største og mest velpolstrede virksomheder.
Der er flere milliarder i skattelettelser alene til LEGO-familien, til BESTSELLER-familien eller til Danfoss.
Det her handler ikke om murermesteren eller den lille familieejede frisør.
Det er der nogle ordførere der går op og taler om, men det er peanuts i forhold til det store regnestykke her.
Det er rigtigt, at alle familieejede virksomheder får glæde af, at man sænker skatten fra 15 pct. til 10 pct., men de store penge ligger altså i, at man ændrer værdiansættelsen for de store virksomheder.
Det er en ny vurdering, som Skatteministeriet meget klart i deres svar til Folketinget siger ikke vil være retvisende; den vil ligge markant under handelsprisen, og derfor får man et skattesystem, hvor de meget store virksomheder får en lavere skatteprocent end de små familieejede virksomheder.
Det er skævt, det er en forkert prioritering, men det er også dårligt for vores samfundsøkonomi.
Det er ikke noget, jeg siger; det er Det Økonomiske Råd, det er OECD.
Lavere arveskat vil skævvride økonomien, sænke produktiviteten, skabe dårligere ledelse i virksomhederne, fordi det ikke er sikkert, at det er arvingen, der er den bedste leder af en stor virksomhed, og det vil lede til forkert brug af talent og et lavere arbejdsudbud.
Man er jo oppe i fuld plade på alt, hvad man gerne vil undgå, hvis man kigger på den danske økonomi samlet set.
Det her gør dansk økonomi svagere, samtidig med at det tømmer statskassen i en tid, hvor der skal laves svære prioriteringer.
Ud over den prioritering er der en yderligere prioritering i det her, som vi ikke har været så meget inde på, men det er den store skattelettelse, der vil være til ejendomsselskaber.
Det vil betyde, at penge, der i dag står som rede penge, i fremtiden i højere grad vil blive sat ind i ejendomme, og det vil betyde yderligere spekulation i boliger, for der vil være en klar skattefordel ved at have penge i ejendomme i stedet for have dem stående i en pengetank.
Det her lovforslag er pilhamrende skævt.
Det er med kirurgisk præcision kun for de rigeste, det er skadeligt for økonomien, og det vil hæmme væksten og produktiviteten.
Det er for mig at se absurd i en situation, hvor hele regeringsledelsen gang på gang i interviews siger, at vi skal prioritere hårdt, for der vil være mange regninger, der skal samles op.
Der er ikke nogen gode elementer i det.
SF kan selvfølgelig ikke støtte sådan et forslag, og jeg vil opfordre til, at man genovervejer, om tiden virkelig er til så skæve skattelettelser.
Tak for ordet.